**Светосавске активности**

Ученици из Вићенце (групе 02, 03, 13), Басана дел Грапе, Арзињана и Валдања су низом активности, које су пратиле пут Светог Саве, обележили школску славу.

СВЕТИ САВА УЈЕДИНИТЕЉ – Басано дел Грапа, 27.1.2021.

Ученици из италијанског града Басана дел Грапе су са вршњацима са Косова и Метохије, из Ораховца и Велике Хоче, путем електронске везе прославили школску славу. Заједно певајући химну, превазишли су границе и спојили се у Светосављу. Изводећи рецитације и песме једни другима, свечано су обележили празник. Разговарали су о месту Светог Саве у сваком дечјем срцу и разменили сећања и утиске о начину на који су до сада обележаване приредбе у школама свете српске земље и у Италији. Питања је било прегршт, а времена премало. Осећања која су пробуђена и са једне и са друге стране, показала су да српска крв и те како бурно тече у свим тим младим људима и да су корени и порекло изнад сваке емиграције! Верујемо да ћемо се ускоро дружити и у Ораховцу, Великој Хочи и Басану дел Грапи!

Део декора током заједничког програма поводом школске славе било је ремек-дело ученика из Басана: лик Светог Саве од житарица састављеног од 20 листова папира А4 формата. Сваки ђак је дао свој допринос у стварању Савиног лика који ће остати дивна успомена на дан свеца по коме српска школа у Венету носи име.

Контакт са наставницама Маријом Мицић (професор српског језика) из Велике Хоче и Татијаном Великић професор руског језика) из Ораховца сам остварила уз помоћ председника Савеза Срба у Италији, господина Алексића. Часу су претходиле припреме и размене материјала међу наставницама.

ПУТЕМ ПРВОГ СРПСКОГ УЧИТЕЉА СВЕТОГ САВЕ – УЧЕНИЦИ У УЛОЗИ НАСТАВНИКА – Вићенца, 30.1.2021.

У суботу 30. јануара 2021, у Српској православној цркви „Свети Лука“ у Вићенци, трагом првог српског учитеља, ђаци су били наставници који су предавали о Сетом Сави. Преносили су знање проверавајући да ли су њихови другари усвојили предавано. Паметни одговори били су доказ да су њихови другари наставници одлично обавили свој задатак. Историјске и књижевне садржаје о Светом Сави употпуниле су музичке изведбе талентованих ђака на флаутама, клавијатури и виолончелу.

Уз топао чај који им је припремио, црквењак Реља Мркобрада допунио је овај несвакидашњи час причом о ономе што чини Српску православну цркву. Пре изласка из цркве запалили су свеће за здравље, али и за оне којих више нема, али живе у њиховим срцима.

Час је реализован уз велику помоћ и подршку парохијског свештеника Далибора Ђукића и представника Савета родитеља Вићенце.

ПУТЕМ СВЕТОГ САВЕ ПРОСВЕТИТЕЉА – Арзињано, 31.1.2021.

Ученици млађег узраста у Арзињану су представом „Свети Сава - крсна слава“ обележили школску славу.

Ученици друге групе у Арзињану су школску славу Светог Саву, обележили такмичећи се у квизу посвећеном овом свецу. Били су подељени у три екипе које су носиле називе: Свети Сава, Немањићи и Рашка. Победник је екипа Светог Саве коју су чинили ученици Петар Јовић, Лазар Арсић и Јован Миловановић.

Ученици Лена Станковић и Петар Јовић непосредно пред квиз, интервјуисали су господина Живомира Илића који се тог дана званично опростио са ђацима, родитељима и учитељицом, напуштајући улогу председника СКЗ „Арзињано“, у чијој се просторији тренутно одвија настава Српске допунске школе.

ПУТЕМ СВЕТОГ САВЕ ДРЖАВНИКА - Валдањо, 31.1.2021.

На наставном месту у Валдању, обележавање школске славе је протекло кроз низ ученичких активности које су првенствено имале за циљ да Српску школу и заједницу прикажу у најбољем светлу Италијанима и италијанским властима.

Због немогућности непосредне наставе току припрема, ученици су снимили „Химну Светом Сави“ и „Тамо далеко“ што је уклопљено у програм који је приказан градоначелнику Валдања господину Ђанкарлу Аћербију и првој ученици Српске школе италијанског порекла Стели Роси која је на обележавање славе дошла са својим родитељима. Такође, гостима је приказана видео-презентација о Светом Сави на италијанском језику специјално припремана за ову прилику, као и интервју са генералним конзулом Републике Србије из Трста госпођом Иваном Стојиљковић. У улози новинара био је Вељко Савић, ученик 5. разреда. Део свечаности чинили су и интервјуи ученице Ларе Недељковић са градоначелником Аћербијем, председником СКЗ ,,Свети Сава“ из Валдања господином Миодрагом Јанковићем, ученицом Стелом Роси и председником Савеза Срба у Италији господином Душаном Алексићем који је у име Савеза Стели поклонио италијанско-српски речник Ивана Клајна за успешно учење нашег језика. У улози преводиоца била је Јована Јанковић, бивши ученик Српске школе. Гостима су поклоњене карте Србије ауторке Верице Михајловић.

Наставник: Јелена Јовановић